Къэпщытэныгъэм и IэмалыщIэхэр
КъБКъУ-м и Педагогикэ кол- леджыр мы гъэм къэзыух ны- бжьыщIэ 60-р мы махуэхэм хэтащ WorldskillsRussia дунейпсо мар-дэм хуэкIуэ къэпщытэныгъэм. Университетым и пресс-IэнатIэм и лэжьакIуэ Iэпщэ Иннэ хъыбар къызэрыдигъэщIамкIэ, экзаменхэр къызыхуэтыншэу зэфIэкIащ.
«Класс унафэщI» предметымкIэ екIуэкIа къэпщытэныгъэм лэжьыгъищ къызэщIиубыдэрт: уи зэфIэкIхэр къыщыгъэлъэгъуа портфолиор утыку къихьэныр, къызэхуэса-хэр абы щыгъуазэ щIыныр; гупым узэрыдэлэжьэфыр наIуэ къэщIыныр; гупыр зэрыхуа щытыкIэ пыухыкIам хэкIыпIэ екIу къыхуэгъуэтыныр. Экзаменыр сыхьэтитIкIэ екIуэкIащ. ЕгъэджакIуэ IэщIагъэм ирилэжьэну ныбжьыщIэхэм ябгъэдэлъ зэфIэкIхэр къипщытащ абы папщIэ къызэрагъэпэща гуп щхьэхуэм. Абы хэтащ езы еджапIэ нэхъыщхьэм и IэщIагъэлIхэмрэ Налшык дэт курыт школхэм я методист пашэхэмрэ.
Педколледжым и егъэджакIуэ Кузьменкэ Людмилэ зэрыжиIамкIэ, апхуэдэ къэпщытэныгъэхэр иджыри гъэунэхуныгъэ пщалъэм иту екIуэ-кIыу аращ. «Хуэбгъэфащэ зэрыхъунумкIэ, етIанэгъэ къыщыщIэдзауэ а Iэмалыр хагъэхьэнущ къэрал егъэджэныгъэ стандартым икIи экзаменхэр а щIыкIэм тету ирагъэкIуэкIынущ», — къыхигъэщащ абы.
WorldskillsRussia дунейпсо мардэм тет къэпщытэныгъэр УФ-м и Президен Путин Владимир и унафэм тету къыхалъхьауэ щытащ 2017 гъэм и щIышылэ мазэм. А экзаменыр ятынущ бакалавриатым, СПО-м щеджэ студентхэм. Абыхэм къарикIуэхэр иралъхьэнущ УФ-м Егъэджэныгъэмрэ щIэныгъэмкIэ и министерствэм и хъыбарылъэ базэм. IэнатIэ зэмылIэужьыгъуэхэм я унафэщIхэм IэщIагъэлI ныбжьыщIэхэр лэжьапIэ къащтэн ипэкIэ, Iэмал яIэнущ абы бгъэдэлъ зэфIэкIхэм а сайтымкIэ щыгъуазэ зыхуащIыну.
Мы гъэм къэралым и щIыналъэ 52-м гъэунэхуныгъэ пщалъэм иту щекIуэкIыну апхуэдэ къэпщытэныгъэхэм хэтынущ студент мин 30-м щIигъу. Экзаменхэр екIуэкIынущ унэтIыныгъэ 74-кIэ.
ЖЫЛАСЭ Маритэ.
